Torre Entel
**Torre Entel** (Entel minorasi) - 127.4 metr (418 ft) uzunlikka ega bo'lgan Chilining Santyago shahridagi telekommunikatsion minora. Torre Entelda tashrif buyuruvchilar uchun ochiq kuzatuv maydoni mavjud. Qurilish 1970-yilda Eduardo Frei Montalva prezidentlik davrida boshlangan. Minora 1974-yilda ochilgan. 1976-yilda u o'zining birinchi televizion translatsiyalarini amalga oshirdi. Ko'p yillar davomida inshoot Chilidagi eng baland bino bo'lgan va bugungi kunda Santyagoning ramzi bo'lib qolmoqda. Minora beton, po'lat va alyuminiydan qurilgan.

18 qavatli 128 m balandlikdagi binoning qurilishi 1974-yilda tugagandan so'ng, mamlakatdagi eng baland me'moriy inshoot bo'ldi. 1996-yilda 143 m balandlikdagi Telefonica minorasining ochilishiga qadar o'z maqomini saqlab qoldi. Uning dizayni telekommunikatsiyaning qadimiy shakli bo'lgan mash'alani ifodalaydi.

Tarixi
------

 Torre Entel
Binoning qurilishi Eduardo Frei Montalva hukumati davrida, 1970-yil 1-iyulda Milliy telekommunikatsiya markazining bir qismi sifatida boshlangan. To'rt yillik qurilishdan so'ng minora 1974-yil 30-avgustda hozirgi ko‘rinishga keldi. Minoraning tuzilishiga bir necha yil oldin qurilgan Londondagi pochta minorasi ta'sir ko'rsatgan.

Keyinchalik, 1975-yil 8-sentyabrda ikkita sun'iy yo'ldosh antennalari o'rnatildi. 1976-yil 12-aprelda telefon kanallari ishga tushdi. Shu paytdan boshlab, Entel minorasi mamlakat aloqa tizimining muhim yadrosiga aylandi, bu orqali Entelning telefon, televidenie, radio va mikroto'lqinli tarmog'i xizmatlarini Chili telefon kompaniyasi (hozirgi Movistar) va shimol, markaz hamda boshqa tarmoqlar bilan o'zaro bog'lash imkonini berdi. Bundan tashqari, inshoot Longovilo sun'iy yo'ldosh aloqasi yerosti stansiyasiga ulangan. Ayni paytda u yerda sunʼiy yoʻldosh orqali xalqaro trafikni amalga oshiruvchi barcha jihozlar, Santyago-Mendoza yer usti, janubiy va shimoliy Milliy magistral tarmoqlari faoliyat koʻrsatib kelmoqda. Ular davlat shaharlararo telefon, teleks, televidenie va radioeshittirish xizmatlarini oʻzaro bogʻlaydi.

2009-yil 31-dekabrga o‘tar kechasi Janubiy Amerikadagi eng katta LED displeyning ochilish marosimi bo‘lib o‘tdi va minora tepasiga "Yangi yil" bayramini nishonlash uchun o‘rnatildi. Ekran 320 kvadrat metrni tashkil etdi va ob-havo ma'lumotlari hamda yangiliklarni ko'rsatish uchun mo'ljallandi. 

Chililiklar uchun Entel minorasi haqiqiy shahar ramziga aylangan. Inshoot poytaxtning eng olis nuqtalaridan ham ko'zga tashlanib turadi.

2019-yil 12-noyabr kuni Chilidagi norozilik namoyishlari doirasida minora poydevori noma’lum shaxslar tomonidan talon-taroj qilindi va vandallik amalga oshirildi.

Arxitekturasi
-------------

 Torre Entel Alamedadan ko'rinishi
Entel minorasi poydevoridan 127,40 m balandlikda bo'lib, Santyago metrosining La Moneda stansiyasi yonida joylashgan. 

*Uy-joy va shaharsozlik vazirligining Hujjatlar markazidan olingan* ma'lumotlarga ko'ra, minora texnik jihatdan quyidagi qurilish ma'lumotlariga ega: 

* **Texnik spetsifikatsiyalar:**
	+ Qazilgan material miqdori: 9000 m³
	+ Ishlatilgan beton: 2700 m³
	+ Maydoni: 1643 m²
	+ Og'irligi: 8620 tonna
	+ Poydevorning og'irligi: 2000 tonna

* **Ishtirok etgan mutaxassislar:**
	+ Arxitektorlar: Karlos Alberto Kruz Klaro, Xorxe Larrain Latorre, Rikardo Labarka Fernandes, Daniel Ballassi Frontaura
	+ Strukturaviy muhandislar: Rodrigo Flores Alvares va Mario Kanales Adriazola.
	+ Institut binosining konstruktiv muhandisi: Santyago Arias
	+ Ish uchun mas'ul muhandis: Ivan Pulgar

Manbalar
--------

Havolalar
---------

* Torre Entelning 360° ko'rinishida virtual sayohat | Flip360

1. ↑  „HISTORIA DE LAS TELECOMUNICACIONES". Qaraldi: 14-may 2020-yil.
2. ↑  *FayerWayer.* „Saquean la icónica Torre Entel en medio de manifestaciones" (en-US). *FayerWayer*. Qaraldi: 14-may 2020-yil.
3. ↑  „Torre Entel (Santiago de Chile, 1974)" (en). *Structurae*. Qaraldi: 15-may 2020-yil.